Danmarkimut ajugaanissaq piumasaqaatigaa | Sermitsiaq.AG\nDanmarkimut ajugaanissaq piumasaqaatigaa\nVM-imi Japanimut 0-1-imik ajorsareernerup kingorna Camerounip sungiusaasuata, Paul Le Guenip, piumasaqaatigaa tulliani unamminissami Danmarkimut ajugassasut.\nBendtner ajuuttaqattaarluni aallartittariaqalerpoq Danmarki VM-imi ingerlaqqissappat. Camerounermiut Olsenip unammisartui arfininngorpat unnukkut "tamuaniarlugit" siunertaqarput. Polfoto/lars POulsen. Polfoto/Lars Poulsen\nTuesday, 15. June 2010 - 08:11\nSydafrikami VM-imeqarnerani tulliani unamminissaminni Camerounip Danmarki ajugaaffigissavaa, taamaaliortariaqarput arsaqatigiit unammisaqattaarnerit aallartinneranniit ingerlaqqissinnaassagunik.\nInissisimaneq taamaappoq arsaqatigiit ataasinngormat Japanimut 0-1-imik ajornareernerisa kingorna, taamaattumik nuna sinnerlugu unammisartut sungiusaasuata Paul Le Guenip piumasaqaataa erseqqilluinnarpoq.\n- Danmarki ajugaaffigissavarput. Uagut tamanna nalunngilarput. Arsarluarniarluta misilissavarput aamma unamminermi tassani sapinngisatsinnik tamaviaassaagut, Paul Le Guen oqarpoq.\nCameroun arsamik piffissami annerusumi tigumminnittuuvoq ingamillu arsarnerup naajartornerani arlaleriarlutik periarfissaqarluarput. Arsallammak Samuel Eto'o ajuutingajalluinnarpoq aamma Stephane Mbiap minutsit quliinnanngortut ajuttarfiit teqeqqua eqqorpaa.\nKisianni arsaq iserusunngilluinnarpoq, taamalu Japani ajugaavoq CSKA Moskvami siukkaq qiterliulluni arsartartoq Keisuke Honda, unamminermi unillatsiarneq sioqqullugu, isertitsisoralugu.\nTamannalumi Le Guenio ernumagilluinnarsimavaa.\n- Uanga misigisimavunga siulliullutik isertitsisut tassaassasut ajugaasut. Uagut unamminerup immikkoortuani siullermi pissangalluta arsarpugut nalinginnaasumillu piginnaasagut takutinnagit. Tamanna ilungersunartuusoq oqarpoq.\nHonda naggataarutaasumik unammisaqattaarnissat sioqqullugit soorlu taamaattoqarsimasoq siukkatut siuartinneqarsimavoq, ajuunissat japanimiut assut ajornartorsiutigisimasaat isertillaqullugut, unamminermi sioqqullugu tallimariarluni unamminerminni ataasiinnarmik isertitsisimagamik.\nTalerpiup tungaaniit arsaq siumut aqineqartoq ajuuttarfiit napasuata ungasinnerup tungaanut silaannakkoortoq, Honda tupaallannartumik assersorneqanngiivilluni nikorfavoq taamaattumillu ajornartorsiutiginngivillugu arsaq sakkortuumik isertippaa.\nTamatuma kingorna arsaqatigiit siuarnertik illersorniarlugu sukataaginnaliivipput. Sungiusarluni unammisimanernut tamatuma siornatigut ingerlanneqartunut sanilliussilluni illersuineq pitsaalluinnarpoq, tamannalu sungiusaasup Takeshi Okadap nuannaarutigaa.\n- Illersuisugut pitsaalluinnartumik sulipput kisianni arsaattarfimmi siumut sakkortunerunissarput sulissutigisariaqarparput. Holland unammilerutsigu pitsaanerusariaqarpugut.\n- Ajugaanerput siulleq nuanneqaaq kisianni suli angusaqanngilagut. Unamminissanuku tulliuttut pingaaruteqartuusut, sungiusaasoq Takeshi Okada oqapoq, piffissami kingullermi assut isornartorsiorneqartarsimasoq japanimiut arsarnerluttarnerat pissutigalugu.\nDanmarkip gruppiani unammisaqattaarnerit tulliuttut arfininngorpat ingerlanneqassapput.